Author: Grusmanova
Last saved by: ostrovsk
Company: SVS MV SR

Predkladacia správa

Problematika nadnárodného organizovaného zločinu sa stala v poslednom období mimoriadne závažným globálnym problémom. Tento fenomén vo svojich najrôznejších podobách (nedovolený obchod s omamnými a psychotropnými látkami, so zbraňami, obchodovanie s ľuďmi s cieľom ich zneužívania, pranie špinavých peňazí, počítačová kriminalita, korupcia, organizovaná nelegálna migrácia, atď.) má vzhľadom na svoj rozsah veľmi nebezpečnú povahu.

Dňa 14. 1. 2002 bol Ministerstvu vnútra Slovenskej republiky doručený návrh Zmluvy medzi vládou Slovenskej republiky a vládou Poľskej republiky o spolupráci v boji proti organizovanej trestnej činnosti a inej trestnej činnosti. Uvedený návrh zmluvy bol posúdený Ministerstvom vnútra Slovenskej republiky a pripomienky k nemu boli odoslané poľskej strane. V dňoch 28. - 29. 11. 2002 a 12. – 13. 5. 2003 sa uskutočnili expertné rokovania k predloženému návrhu zmluvy, pričom pri II. kole rokovania bola zapracovaná do návrhu aj spolupráca pri sledovaní a spolupráca na prihraničných územiach.

Jednotlivé ustanovenia zmluvy obsahujú záväzok zmluvných strán spolupracovať a poskytovať si pomoc pri prevencii a odhaľovaní trestnej činnosti a v boji proti nej, predovšetkým vzájomným informovaním sa o údajoch týkajúcich sa osôb páchajúcich organizovanú trestnú činnosť, výmenou operatívnych informácií, výmenou expertov a plánovaním spoločných výcvikových kurzov vrátane pomoci pri poskytovaní ochrany svedka, ktorému v súvislosti so svedeckou výpoveďou alebo poskytnutím dôkazu vzniká nebezpečenstvo ohrozenia života, zdravia alebo majetku a jeho blízkym osobám zo strany osôb páchajúcich organizovanú trestnú činnosť. Zmluva ďalej upravuje špeciálne formy spolupráce a obsahuje záväzok zmluvných strán zabezpečiť ochranu osobných údajov a neposkytnúť ich tretej strane bez predchádzajúceho písomného súhlasu odovzdávajúcej zmluvnej strany. Každá zmluvná strana má právo odmietnuť úplné alebo čiastočné vybavenie žiadosti o spoluprácu alebo o pomoc, ak by to mohlo ohroziť suverenitu, bezpečnosť, verejný poriadok alebo iné prioritné oblasti a záujmy. Priamu a operatívnu spoluprácu v konkrétnych oblastiach podľa zmluvy budú vykonávať príslušné útvary ministerstiev vnútra štátov zmluvných strán, ktoré môžu uzatvárať vykonávacie protokoly.

Návrh zmluvy nemá finančný, ekonomický, enviromentálny vplyv ani vplyv na zamestnanosť.

Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi.

Návrh zmluvy zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcich jej z iných medzinárodných dokumentov.

Zmluva je bilaterálnou medzinárodnou zmluvou prezidentskej povahy. Zmluva je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.